Document ID: 32004R1499

KOMMISSIONENS FORORDNING (EF) Nr. 1499/2004
af 24. august 2004
om undtagelsesforanstaltninger til støtte for markedet for æg i Belgien
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg (1), særlig artikel 14, og
ud fra følgende betragtninger:
(1)
Som følge af, at der opstod aviær influenza i visse af Belgiens produktionsområder, blev der vedtaget veterinære og handelsmæssige restriktioner for denne medlemsstat ved Kommissionens beslutning 2003/289/EF af 25. april 2003 om beskyttelsesforanstaltninger mod aviær influenza i Belgien (2). Transport og afsætning af rugeæg blev således midlertidigt forbudt i Belgien.
(2)
Med begrænsningerne af den frie omsætning af rugeæg som følge af anvendelsen af veterinærforanstaltningerne var der risiko for, at markedet for rugeæg ville blive alvorligt forstyrret i Belgien. De belgiske myndigheder traf for det tidsrum, der var strengt nødvendigt, foranstaltninger til støtte for markedet for rugeæg. Ifølge disse foranstaltninger var der mulighed for at anvende rugeæg, som det ikke længere var tilladt at udruge, til forarbejdning til ægprodukter.
(3)
Foranstaltningerne har haft positiv indflydelse både på markedet for rugeæg og på markedet for æg i almindelighed. De bør derfor betragtes som undtagelsesforanstaltninger til støtte for markedet efter artikel 14 i forordning (EØF) nr. 2771/75, og der bør ydes støtte som kompensation for en del af de økonomiske tab forbundet med, at rugeæg blev forarbejdet til ægprodukter.
(4)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
1. De belgiske myndigheders beslutning om at anvende rugeæg henhørende under KN-kode 0407 00 19 til forarbejdning til ægprodukter i perioden 16. april til 5. maj 2003 som følge af anvendelsen af beslutning 2003/289/EF betragtes som en undtagelsesforanstaltning til støtte for markedet, jf. artikel 14 i forordning (EØF) nr. 2771/75.
2. I forbindelse med den foranstaltning, der er nævnt i stk. 1, ydes der en kompensation på:
-
0,097 EUR pr. rugeæg til produktion af slagtekyllinger for maksimalt 5 372 000 styk
-
0,081 EUR pr. rugeæg til produktion af æglæggere for maksimalt 314 000 styk
-
0,265 EUR pr. rugeæg til produktion af avlsdyr for maksimalt 99 000 styk.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. august 2004.

Labels: 3
17
18
6